CELEX: 52015PC0407
Language: sk
Date: 2015-08-26
Title: Návrh ROZHODNUTIE RADY, ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Ukrajiny k Dohode o vládnom obstarávaní

EURÓPSKA KOMISIA
            V Bruseli26. 8. 2015
            COM(2015) 407 final
            2015/0181(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Ukrajiny k Dohode o vládnom obstarávaní
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Dňa 13. decembra 2012 Ukrajina predložila žiadosť o pristúpenie k Dohode Svetovej obchodnej organizácie o vládnom obstarávaní (ďalej len „GPA“). Dňa 7. marca 2014, 28. októbra 2014, 27. apríla 2015, 27. mája 2015 a 29. júna 2015 predložila prepracované ponuky týkajúce sa rozsahu pôsobnosti.
            
            
               Komisia dohodla v mene Únie celý rad záväzkov týkajúcich sa otvorenia trhu, ktoré ponúkla Ukrajina, a to tak v rámci dvojstranných rokovaní, ako aj v rámci Výboru Svetovej obchodnej organizácie pre vládne obstarávanie (ďalej len „výbor GPA“).
            
            
               Ukrajina následne predložila výboru GPA svoju konečnú ponuku. Zhrnutie konečnej ponuky Ukrajiny a jej posúdenie Komisiou sú uvedené ďalej.
            
            
               Toto rozhodnutie umožňuje Komisii vyjadriť v rámci výboru GPA stanovisko Únie k pristúpeniu Ukrajiny. 
            
            
               •Súlad s existujúcimi ustanoveniami v danej oblasti politiky
            
            
               
                  Ide o štandardný postup, ktorý sa uplatňuje, keď Komisia potrebuje vyjadriť stanovisko Únie k pristúpeniu tretej krajiny v rámci výboru GPA.
               
            
            
               •Súlad s ostatnými politikami Únie
            
            
               Neuplatňuje sa.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               V článku 218 ods. 9 Zmluvy o fungovaní Európskej únie (ďalej len „ZFEÚ“) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada by mala na návrh Komisie prijať rozhodnutie, ktorým sa určí pozícia, ktorá sa má prijať v mene Únie. Rozhodnutie Výboru GPA, ktorým sa stanovia podmienky pristúpenia Ukrajiny spadá do rozsahu pôsobnosti článku 218 ods. 9 ZFEÚ, pretože sa prijíma v rámci orgánu zriadeného medzinárodnou dohodou a bude mať právne účinky.
            
            
               •Subsidiarita (v prípade iných ako výlučných právomocí) 
            
            
               EÚ má výlučnú právomoc v záležitostiach súvisiacich s obchodom. Najväčší pákový efekt vo vzťahu k tretím krajinám je možné zabezpečiť zosúladenými opatreniami na úrovni Únie.
            
            
               •Proporcionalita
            
            
               Neuplatňuje sa.
            
            
               •Výber nástroja
            
         
         
            
               V článku 218 ods. 9 Zmluvy o fungovaní Európskej únie (ďalej len „ZFEÚ“) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada by mala na návrh Komisie prijať rozhodnutie, ktorým sa stanoví pozícia, ktorá sa má prijať v mene Únie.
            
            
               3.VÝSLEDKY NÁSLEDNÝCH HODNOTENÍ, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Následné hodnotenia/kontroly vhodnosti existujúcich právnych predpisov
            
            
               Neuplatňuje sa.
            
            
               •Konzultácie so zainteresovanými stranami
            
            
               Neuplatňuje sa.
            
            
                •Získavanie a využívanie expertízy
            
            
               Neuplatňuje sa.
            
            
               •Posúdenie vplyvu
            
            
               Pristúpenie tretej krajiny k medzinárodnej dohode, ktorej je Únia zmluvnou stranou, si nevyžaduje posúdenie vplyvu.
            
            
               •Vhodnosť právnych predpisov a ich zjednodušenie
            
            
               Neuplatňuje sa.
            
            
               •Základné práva
            
            
               Neuplatňuje sa.
            
            
               4.VPLYV NA ROZPOČET
            
            
               Žiadny.
            
            
               5.OSTATNÉ PRVKY
            
            
               •Plány vykonávania a monitorovanie, hodnotenie a predkladanie správ
            
            
               Neuplatňuje sa.
            
            
               •Vysvetľujúce dokumenty (v prípade smerníc)
            
         
         
            
               Neuplatňuje sa.
            
            
               •Podrobné vysvetlenie konkrétnych ustanovení návrhu
            
            
               Konečná ponuka Ukrajiny 
            
            
               Záväzky týkajúce sa prístupu na trh (zahrnuté subjekty, tovar, služby a stavebné služby)
            
            
               Finančné limity
            
            
               Finančné limity v súvislosti s jednotlivými prílohami ponúknuté Ukrajinou zodpovedajú bežným finančným limitom uplatňovaným zmluvnými stranami GPA. 
            
            
               Subjekty
            
            
               V prílohe 1 („subjekty ústrednej štátnej správy“) Ukrajina ponúka veľký počet subjektov ústrednej štátnej správy na základe prístupu vychádzajúceho z definícií. Uvedená príloha obsahuje orientačný zoznam týchto subjektov. Neobsahuje poznámky o výnimkách alebo výhradách.
            
            
               V prílohe 2 („Subjekty štátnej správy na nižšej úrovni“) Ukrajina poskytuje veľký počet subjektov na nižšej úrovni formou definície a uvádza orientačný zoznam týchto subjektov. Neobsahuje poznámky o výnimkách alebo výhradách.
            
            
               V prílohe 3 („iné subjekty“) Ukrajina poskytuje stranám dohody GPA prístup k obstarávaniu vykonávanému subjektmi pôsobiacimi vo veľkom počte odvetví verejnoprospešných služieb na základe definície a uvádza ich orientačný zoznam, ako to požaduje EÚ. 
            
            
               Podľa vzoru poznámky EÚ v prílohe 3 Ukrajina vložila poznámku, na základe ktorej sa vylučuje obstarávanie z prepojených alebo zo spoločných podnikov.
            
            
               Tovar 
            
            
               V prílohe 4 Ukrajina ponúka všetok tovar obstaraný subjektmi, na ktoré sa vzťahuje táto dohoda. 
            
            
               Služby
            
            
               V prílohe 5 Ukrajina ponúka všetky služby obstarávané subjektmi, na ktoré sa vzťahuje táto dohoda, okrem malého počtu výnimiek. Tieto výnimky sa týkajú medzinárodných mediačných súdov, medzinárodnej obchodnej arbitráže a riešenia sporov, v ktorých je účastníkom obstarávateľský subjekt; služieb finančných inštitúcií týkajúcich sa zvyšovania úverových zdrojov a finančných prostriedkov obstarávateľského subjektu na prenajatý kapitál; služieb v oblasti výskumu a vývoja a finančných a súvisiacich služieb, ktoré poskytuje Národná banka Ukrajiny. Tieto výnimky sú z hľadiska ich počtu a povahy obmedzené.
            
            
               Stavebné služby
            
            
               Ukrajina ponúka v rámci svojej prílohy 6 celý oddiel 51 predbežnej ústrednej klasifikácie produkcie. Neponúka žiadne zmluvné koncesie na stavebné práce.
            
            
               Všeobecné poznámky
            
            
               V prílohe 7 Ukrajina zahŕňa dve poznámky. Týkajú sa obstarávania stavebných služieb diplomatickými zastúpeniami v zahraničí a obstarávania v súvislosti s chránenými papierovými dokumentmi, bankovkami, mincami a citlivými dokumentmi; na oba uvedené druhy obstarávania sa ukrajinská ponuka nevzťahuje.
            
            
               Právne predpisy Ukrajiny 
            
         
         
            
               Právne predpisy Ukrajiny v oblasti verejného obstarávania sú nediskriminačné. Nezahŕňajú žiadne ustanovenia, na základe ktorých by zaobchádzanie s domácimi dodávkami a dodávateľmi bolo priaznivejšie ako zaobchádzanie priznané zahraničným dodávateľom alebo dodávkam. Právne predpisy Ukrajiny týkajúce sa verejného obstarávania sa zdajú otvorené, transparentné a nediskriminačné, čo je v súlade s požiadavkami GPA.
            
            
               Posúdenie ponuky Ukrajiny zo strany Komisie
            
            
               Konečná ponuka Ukrajiny počíta s rozsiahlou pôsobnosťou vzťahujúcou sa na orgány ústrednej štátnej správy a orgány štátnej správy na nižšej úrovni a na subjekty pôsobiace v odvetví verejnoprospešných služieb, tovaru, služieb a stavebných služieb. Preto je uspokojivá a prijateľná. Právne predpisy Ukrajiny o vládnom obstarávaní sú v súlade s GPA.
            
            
               Vzhľadom na to, že Ukrajina stanovuje vo svojej prílohe 1 vyčerpávajúci zoznam subjektov, prístup tovaru, služieb, dodávateľov a poskytovateľov služieb z Ukrajiny do EÚ by mal zodpovedať prístupu uvedenému v oddiele 2 bode 2 prílohy 1 EÚ, teda prístupu k obstarávaniu verejných obstarávateľov z ústrednej štátnej správy, ako sa uvádzajú v prílohe 1.
            
            
               Odporúčanie
            
            
               Očakáva sa, že pristúpenie Ukrajiny k dohode GPA veľmi pozitívne prispeje k ďalšiemu medzinárodnému otvoreniu trhov verejného obstarávania, a to tým, že sa ním zvýši počet zmluvných strán dohody GPA a tým sa ďalšie krajiny povzbudia k tomu, aby pristúpili k dohode GPA. Komisia odporúča, aby sa konečná ponuka predložená Ukrajinou prijala s vyššie uvedenými podmienkami.
            
            
               Preto sa navrhuje, aby Komisia bola poverená vyjadriť vo Výbore pre vládne obstarávanie pozíciu Únie, ktorá spočíva v súhlase s pristúpením Ukrajiny a mala by sa zohľadniť v rozhodnutí Výboru GPA o pristúpení Ukrajiny.
            
            
            
               2015/0181 (NLE)
            
            
               Návrh
            
            
               ROZHODNUTIE RADY,
            
            
               ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Ukrajiny k Dohode o vládnom obstarávaní
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Dňa 13. decembra 2012 Ukrajina predložila žiadosť o pristúpenie k Dohode o vládnom obstarávaní (Agreement on Government Procurement, ďalej len „dohoda GPA“).
            
            
               (2)Záväzky Ukrajiny v súvislosti s rozsahom pôsobnosti sú stanovené v jej konečnej ponuke.
            
            
               (3)Konečná ponuka Ukrajiny počíta s rozsiahlou pôsobnosťou vzťahujúcou sa na subjekty ústrednej štátnej správy, subjekty štátnej správy na nižšej úrovni a subjekty pôsobiace v odvetví verejnoprospešných služieb, tovaru, služieb a stavebných služieb. Preto je uspokojivá a prijateľná. Podmienky pristúpenia Ukrajiny, ako sú uvedené v prílohe k tomuto rozhodnutiu, sa uvedú v rozhodnutí prijatom Výborom pre vládne obstarávanie (ďalej len „Výbor GPA“) v súvislosti s pristúpením Ukrajiny.
            
            
               (4)Očakáva sa, že pristúpenie Ukrajiny ku GPA pozitívne prispeje k ďalšiemu medzinárodnému otváraniu sa trhov verejného obstarávania.
            
         
         
            
               (5)V článku XXII ods. 2 GPA sa stanovuje, že ktorýkoľvek člen WTO môže pristúpiť ku GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí výboru GPA.
            
            
               (6)Preto je potrebné stanoviť pozíciu, ktorá sa má v súvislosti s pristúpením Ukrajiny zaujať v mene Únie vo výbore GPA,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má zaujať v mene Európskej únie vo Výbore pre vládne obstarávanie, je schváliť pristúpenie Ukrajiny k Dohode o vládnom obstarávaní s výhradou osobitných podmienok pristúpenia stanovených v prílohe k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
      
    ---documentbreak--- 
      
         
               EURÓPSKA KOMISIA
            V Bruseli26. 8. 2015
            COM(2015) 407 final
            PRÍLOHA
            k
            návrhu rozhodnutia Rady,
            ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Ukrajiny k Dohode o vládnom obstarávaní
            
               
         
         
            
               PRÍLOHA
            
            
               PODMIENKY EÚ V SÚVISLOSTI S PRISTÚPENÍM UKRAJINY K DOHODE GPA
            
            
               Po pristúpení Ukrajiny k Dohode o vládnom obstarávaní bude oddiel 2 bod 2 (Verejní obstarávatelia ústrednej štátnej správy členských štátov EÚ) prílohy 1 k dodatku I Európskej únie znieť takto: 
            
            
               „2. Pre tovar, služby, dodávateľov a poskytovateľov služieb z Izraela, Čiernej Hory, Moldavskej republiky a Ukrajiny obstarávanie týmito verejnými obstarávateľmi ústrednej štátnej správy.“